
Η δολοφονία του Ιωάννη Καποδίστρια.
Oι γενεσιουργές δυνάμεις που παρήγαγαν το ιστορικό γεγονός

στο Σπίτι της Κύπρου

Παρουσία του Πρέσβη της Κυπριακής Δημοκρατίας κ. Κυριάκου Κενεβέζου, πολιτικών, διπλωματών, στρατιωτικών, πανεπιστημιακών, εκπροσώπων κυπριακών οργανώσεων και μεγάλου ακροατηρίου με ιδιαίτερο ενδιαφέρον στην νεότερη Ελληνική ιστορία, πραγματοποιήθηκε, την Τετάρτη 18 Νοεμβρίου 2015, στο Σπίτι της Κύπρου, η πολύ ενδιαφέρουσα διάλεξη του οικονομολόγου, εκπαιδευτικού κ. Γεωργίου Μαυρομιχάλη, με θέμα Η δολοφονία του Ιωάννη Καποδίστρια. Oι γενεσιουργές δυνάμεις που παρήγαγαν το ιστορικό γεγονός.
Τον ομιλητή παρουσίασαν και καλωσόρισαν στο Σπίτι της Κύπρου η Μορφωτικός Σύμβουλος της Πρεσβείας της Κυπριακής Δημοκρατίας κ. Μαρία Παναγίδου και ο Νομικός, Καθηγητής στο Ελεύθερο Πανεπιστήμιο «Αδαμάντιος Κοραής» στη Χίο, ιδρυτής και Πρόεδρος της Εταιρείας Μελέτης Έργου Ιωάννη Καποδίστρια κ. Ανδρέας Κούκος, ο οποίος, αφού αναφέρθηκε στη γνωριμία του με τον κ. Μαυρομιχάλη, απόγονο της ιστορικής οικογένειας των Μαυρομιχάληδων, αλλά και εκ των ιδρυτικών μελών της Εταιρείας Μελέτης Έργου Ιωάννη Καποδίστρια, παρέθεσε τους θεματικούς άξονες της διάλεξης. Όπως είπε χαρακτηριστικά, αναφερόμενος στο ευαίσθητο θέμα της δολοφονίας του πρώτου μετά την Εθνεγερσία Κυβερνήτη της Ελλάδος δεν είμαστε εδώ, σήμερα, για να καταδικάσουμε πάλι την οικογένεια Μαυρομιχάλη ούτε και να αγιοποιήσουμε όμως τον Καποδίστρια … Είναι μια επιστημονική προσπάθεια … όπου … μέσα από την μακροχρόνια έρευνα ερχόμαστε να καταθέσουμε αλήθειες.
Στην ομιλία του ο κ. Μαυρομιχάλης  επιχείρησε να ανιχνεύσει τα βαθύτερα αίτια του τραγικού γεγονότος της δολοφονίας του Ιωάννη Καποδίστρια από τους Κωνσταντίνο και Γεώργιο Μαυρομιχάλη, παρουσιάζοντας το γενικό περίγραμμα των παραγόντων που ίσχυαν στην εποχή των πρωταγωνιστών και διαμόρφωσαν το γενικό πνεύμα της διοικητικής και κοινωνικής οργάνωσης της Μάνης αλλά και του αρτισύστατου Ελληνικού Κράτους.
Η προσπάθεια του Κυβερνήτη να εδραιώσει την ισχυρή εξουσία του Κράτους, προκαλούσε αντιδράσεις στους προύχοντες που συνειδητοποιούσαν τον παραγκωνισμό τους στη στελέχωση των θέσεων του διοικητικού μηχανισμού και τον αποκλεισμό τους από τη δημοσιονομική πολιτική των περιφερειών τους. Οι ριζικές μεταβολές στις πολιτικο-οικονομικές δομές, με μέτρα που απέβλεπαν στην αποδέσμευση των ψηφοφόρων από την επιρροή των προκρίτων, για την ανάδειξη εθνικών και όχι τοπικών εκπροσώπων, έπληξαν περιοχές, όπως η Μάνη, η Ύδρα ή η Σύρος. Στις περιοχές αυτές οι τοπικοί ηγετικοί παράγοντες που αποκλείονταν από τη συμμετοχή στην εξουσία, αισθάνθηκαν την καταπάτηση του γοήτρου τους, αφού εξαναγκάστηκαν σε μία ανισότιμη σχέση με το κεντρικό Κράτος. 
Σε κάθε περίπτωση, όπως χαρακτηριστικά επισήμανε ο κ. Μαυρομιχάλης, στο αίμα των θυμάτων αυτής της τραγωδίας … πνίγηκε η ελπίδα για τη συγκρότηση ενός κράτους στην υπηρεσία του Ελληνικού Έθνους … στο βίαιο τέλος της ζωής του Ιωάννη Καποδίστρια και των δύο Μαυρομιχάληδων, μηδενίστηκε η πιθανότητα να συγκροτηθεί ένα τέτοιο ελληνικό κράτος, αδιάφορα αν αυτό λάμβανε τη μορφή του στο πλαίσιο μιας Δυτικότροπης-συγκεντρωτικής εκδοχής που ήταν η επιλογή του Καποδίστρια ή στα πλαίσια της καθ΄ ημάς ανατολικής, αποκεντρωτικής ομοσπονδιακής φύσεως εκδοχή.
Μετά το πέρας της διάλεξης ακολούθησε ενδιαφέρουσα συζήτηση με τη συμμετοχή του ακροατηρίου.
Η διάλεξη του κ. Μαυρομιχάλη διοργανώθηκε στο πλαίσιο του κύκλου διαλέξεων, που συνδιοργανώνουν το Σπίτι της Κύπρου και η Εταιρεία Μελέτης Έργου Ιωάννη Καποδίστρια, με τον γενικό τίτλο: «Ο Ιωάννης Καποδίστριας συναντά την Ιστορία».

